Statistika miġbura mis-search engine firstmalta.com turi li 203,200 Malti għandhom profil fuq Facebook. Dan ifisser li kważi 73 fil-mija tal-popolazzjoni Maltija adulta tuża l-Facebook. Jidher li l-aktar tfittxijiet irreġistrati juru li temi l-aktar popolari mal-adulti Maltin huma dwar in-nudiżmu jew pornografija. Ikkuntattjat minn tvm.com.mt , Dr Nicholas Briffa, psikologu u trainee sexologist stqarr li huwa sorpiż b’dan ir-riżultat minħabba li l-Facebook suppost li huwa sit ta’ midja soċjali, mentri fil-verità qed jintuża għal xi ħaġa li mhux maħluq għaliha. “Il-pornografija bħala materjal per se hija maħsuba għal udjenza matura, u hija xokkanti iżjed li għandek nies taħt din l-eta li huma esposti li qed ifitttxu dan il-materjal.” Skont Dr Briffa, ir-riċerka turi li l-pornografija tagħti stampa mċajpra dwar x’wieħed jistenna mir-releazzjoni sesswali. Dr Briffa kkwota riċerka li saret minn Universita Amerikana li sabet li persuni li jaraw il-pornografija fuq bażi regolari kienu inqas leali fir-relazzjoni personali tagħhom. Jirriżulta wkoll li n-nisa jistmerru l-pornografija li għandha tendenza li tirkeb lil min jaraha regolament. “Min jagħmel użu minn materjal pornografiku regolari wieħed ma jibqax jistimula ruħu għall-istess stimuli – beda jaqleb minn porno soft core għal porno vjolenti iktar.” Kelliem għall-firstMalta.com ikkummenta li tendenzi bħal dawn huma simili ħafna għal dak li qed jiġri f’pajjiżi oħra Ewropej.